ફેસબુક, વૉટ્સઍપ અને ટ્વિટર પર ચોંટેલી રહેતી આજની જનરેશનને જો યોગ્ય સમયે યોગ્ય ફોકસ અપાય, યોગ્ય માર્ગદર્શન અપાય તો આ જ ટેક્નૉલૉજી તેમની ટૅલન્ટને નિખારીને મોટી સિદ્ધિ અપાવી શકે. પરેલ (ઈસ્ટ)ના અશોક ટાવરમાં રહેતા ૧૬ વર્ષના નીલ કારીઆની વાત કંઈક આવી જ છે. ૧૩થી ૧૫ સપ્ટેમ્બર દરમ્યાન બ્રાઝિલના Pocos de caldas શહેરમાં યોજાનારી ઇન્ટરનૅશનલ અર્થ સાયન્સ ઑલિમ્પિયાડ (IEsO)માં સમગ્ર ભારતમાંથી સિલેક્ટ થયેલા ચાર વિદ્યાર્થીઓમાંનો તે એક છે. ઇન્ટરનૅશનલ જીઓસાયન્સ એજ્યુકેશન ઑર્ગેનાઇઝેશન (IGEO) દ્વારા યોજાતી આ કૉમ્પિટિશન વિદ્યાર્થીઓમાં વિશ્વસ્તરે બહુ મોટું મહત્વ ધરાવે છે. એમાં ૪૦થી વધુ દેશોના સ્ટુડન્ટ્સ પાર્ટિસિપેટ કરે છે. ખગોળ, ભૂસ્તરશાસ્ત્ર, સમુદ્રશાસ્ત્ર, અવકાશશાસ્ત્ર, જીઓફિઝિક્સ, હવામાનશાસ્ત્ર, અર્થ સાયન્સ, એન્વાયર્નમેન્ટલ સાયન્સ જેવા વિષયોના સવાલો, ટાસ્ક, પ્રોજેક્ટ્સ આ પરીક્ષાઓમાં ફેસ કરવાના હોય છે.